CELEX: 32022D0471
Language: el
Date: 2022-03-23 00:00:00
Title: Απόφαση (ΚΕΠΠΑ) 2022/471 του Συμβουλίου της 23ης Μαρτίου 2022 για την τροποποίηση της απόφασης (ΚΕΠΠΑ) 2022/338 σχετικά με μέτρο συνδρομής στο πλαίσιο του Ευρωπαϊκού Μηχανισμού για την Ειρήνη για την προμήθεια θανατηφόρου στρατιωτικού εξοπλισμού και πλατφορμών στις ουκρανικές ένοπλες δυνάμεις

24.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 96/43
               
            
         ΑΠΟΦΑΣΗ (ΚΕΠΠΑ) 2022/471 ΤΟΥ ΣΥΜΒΟΥΛΙΟΥ
         της 23ης Μαρτίου 2022
         για την τροποποίηση της απόφασης (ΚΕΠΠΑ) 2022/338 σχετικά με μέτρο συνδρομής στο πλαίσιο του Ευρωπαϊκού Μηχανισμού για την Ειρήνη για την προμήθεια θανατηφόρου στρατιωτικού εξοπλισμού και πλατφορμών στις ουκρανικές ένοπλες δυνάμεις
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 41 παράγραφος 2,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Η απόφαση (ΚΕΠΠΑ) 2022/338 του Συμβουλίου (1) θεσπίζει ποσό δημοσιονομικής αναφοράς 450 000 000 EUR, το οποίο προορίζεται να καλύψει προμήθειες στις ουκρανικές ένοπλες δυνάμεις.
                  
               
                     (2)
                  
                  
                     Υπό το πρίσμα της συνεχιζόμενης ένοπλης σύγκρουσης στο ουκρανικό έδαφος, το ποσό δημοσιονομικής αναφοράς θα πρέπει να αυξηθεί κατά 450 000 000 EUR επιπλέον και η διάρκεια του μέτρου συνδρομής να παραταθεί κατά 12 μήνες.
                  
               
                     (3)
                  
                  
                     Συνεπώς, η απόφαση (ΚΕΠΠΑ) 2022/338 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΚΕΠΠΑ) 2022/338 τροποποιείται ως εξής:
            
                        1)
                     
                     
                        Το άρθρο 1 παράγραφος 4 αντικαθίσταται από το ακόλουθο κείμενο:
                        
                           «4.   Η διάρκεια του μέτρου συνδρομής είναι 36 μήνες από την έκδοση της παρούσας απόφασης.»·
                        
                     
                  
                        2)
                     
                     
                        Το άρθρο 2 παράγραφος 1 αντικαθίσταται από το ακόλουθο κείμενο:
                        
                           «1.   Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με το μέτρο συνδρομής ανέρχεται σε 900 000 000 EUR.»·
                        
                     
                  
                        3)
                     
                     
                        Το άρθρο 2 παράγραφος 3 αντικαθίσταται από το ακόλουθο κείμενο:
                        
                           «3.   Σύμφωνα με το άρθρο 29 παράγραφος 5 της απόφασης (ΚΕΠΠΑ) 2021/509, ο διευθυντής μέτρων συνδρομής μπορεί να ζητά την καταβολή συνεισφορών μετά την έκδοση της παρούσας απόφασης, έως 900 000 000 EUR. Τα κεφάλαια που ζητούνται από τον διευθυντή μέτρων συνδρομής χρησιμοποιούνται μόνο για την πληρωμή δαπανών εντός των ορίων που εγκρίνονται από την επιτροπή που συγκροτήθηκε με την απόφαση (ΚΕΠΠΑ) 2021/509 στον διορθωτικό προϋπολογισμό του 2022 που αντιστοιχεί στο μέτρο συνδρομής.»·
                        
                     
                  
                        4)
                     
                     
                        Το άρθρο 2 παράγραφος 4 αντικαθίσταται από το ακόλουθο κείμενο:
                        
                           «4.   Οι δαπάνες που σχετίζονται με την εφαρμογή του μέτρου συνδρομής είναι επιλέξιμες από την 1η Ιανουαρίου 2022 και έως την ημερομηνία που θα καθοριστεί από το Συμβούλιο. Τουλάχιστον το 50 % του ποσού δημοσιονομικής αναφοράς καλύπτει τις δαπάνες που πραγματοποιούνται από τις 11 Μαρτίου 2022.»·
                        
                     
                  
                        5)
                     
                     
                        Το άρθρο 5 αντικαθίσταται από το ακόλουθο κείμενο:
                        
                           «Άρθρο 5
                           Τα κράτη μέλη επιτρέπουν τη διέλευση στρατιωτικού εξοπλισμού, συμπεριλαμβανομένου συνοδευτικού προσωπικού, μέσω των εδαφών τους, συμπεριλαμβανομένου του εναέριου χώρου τους, κατά τρόπο που συνάδει με το άρθρο 56 παράγραφος 3 της απόφασης (ΚΕΠΠΑ) 2021/509.».
                        
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 23 Μαρτίου 2022.
            
               
                  Για το Συμβούλιο
               
               
                  Ο Πρόεδρος
               
               J.-Y. LE DRIAN
            
         
         
            (1)  Απόφαση (ΚΕΠΠΑ) 2022/338 του Συμβουλίου της 28ης Φεβρουαρίου 2022 για απόφαση του Συμβουλίου σχετικά με μέτρο συνδρομής στο πλαίσιο του Ευρωπαϊκού Μηχανισμού για την Ειρήνη για την προμήθεια θανατηφόρου στρατιωτικού εξοπλισμού και πλατφορμών στις ουκρανικές ένοπλες δυνάμεις (ΕΕ L 60 της 28.2.2022, σ. 1).